تُنّاہیں تْران ئے سیاہگ
دومی بہر
منظور بسمل
آزات سیاہگ ئے تہا ”ئی” و ”ئیں” گندگ بئیگا نہ اَنت۔ ہرکجا کہ ”ئی” و ”ئیں” آیگی اَنت، اشانی جاہا دو نُکتہی ”یا” کیت۔ چو کہ: کناینگا۔ آییا۔ بھایں۔ تاییتاں۔ ورناییا۔ آییئے۔ دایمیں۔ پدّرایں یاگییں۔ زہیین۔ رُمایینیت۔ رُژنایی۔ شایگان۔ زیباییا۔ انچاین۔ رژناییا۔ تھناییئے۔ درّاینیت۔ کناینتنت۔ داناین۔ چُنّیین۔ دوچاینگا۔ پُرماناین۔ رُماینوک۔ ساینسی۔ ساڑاییت۔ جتاین۔ ھدامرزیین و دگہ بازیں لبز اَنت کہ ابید ”ء” ہمزہا راست وان نہ بنت۔ اے لبز اگاں گوں ”ء” ہمزہا نبشتہ کنگ بہ بنت تہ واناک تِر بنت: 
آئیا۔ بھائیں۔ تائیتاں۔ ورنائیا۔ آئیئے۔ دائمیں۔ پدّرائیں۔ یاگی ئیں۔ زہی ئیں۔ رِمائیت۔ رُژنائی۔ شاہگان۔ زیبائی۔ زیبائیا۔ انچائیں۔ تھنائی۔ تھنائیئے۔ درّائنت۔ کنائینت۔ دانائیں۔ چُنّی ئیں۔ دوچائینگا۔ پُرمانائیں۔ رُمائینوک۔ جتائیں۔ ھدامُرزی ئیں۔۔۔
بازیں جاہاں کُمک گال و تپورگالانی ہوار نویسی ئے سببا وانوک مانگیِشّنت چو کہ: 
چاپش۔ لیکھش۔ جنبش۔ پتّرش۔ گویاکش۔ بندیگش۔ آزاتش۔ کارانش۔ ڈمبش۔ گپتش۔ مینتش۔ ارواھش۔ راجش و دگہ بازینے۔۔ 
اے دابیں لبزانی تہا ”اِش” کہ ہور نبشتہ کنگ بیت تہ وانوک و نبشتہ کنوک بہہ و بکّڑ بنت، چیا کہ بلوچی زبان ئے تہا اے رنگیں بازیں لبز اَست چو کہ: کُنش۔ کُردِش۔ جُمبِش۔ چُمبش۔ آچش۔ سازش۔ سوزش۔ مندش۔ روش۔ زْرُمبش۔ واہش و دگہ بازین۔۔۔
آزات سیاہگ ئے تہا دگہ لہتیں لبز ہم رد نبیسگ بوتگ، چو کہ: 
بیاییت۔ کنیت۔ بزانیت۔ کئیی۔ تئیی۔ پہ یک۔ کیھور۔ سھیگ ایت۔ بچاریت۔ بلیکیت۔ اے لبزانی راستیں دْروشم چوش اَنت:
بیااِت۔ کن ات۔ بزان ات۔ کئی۔ تئی۔ پَیَک۔ کیِہُر۔ بہ لیک ات۔۔
اگاں اے لبز گوں ہمزہا نویسگ بہ بنت ہم راست بوت کننت۔ چو کہ بیائت۔ کنئت۔ بزانئت۔ بہ لیکئت۔ بہ دیئت۔ ۔۔
سیاہگ ئے ڈلگ تِریں ردیانی شوناہگا رند من واجہ ئے بازیں نبشتانکانی تہا چندے شہگُشَتن نشان کتگ، آیاں پہ بلوچی ئے وانوکاں شات کنان۔
آزات سیاہگ ئے سرا چمشانک دئیگا پیش بائد من بُگشتیں کہ اے سیاہگ سیدئے ہاشمی ئے سیاہگ نہ اِنت۔ آزات سیاہگ و سیدئے سیاہگ ئے مستریں تپاوت ہمیش اِنت کہ آزات سیاہگ ترا زبان ئے بُن رہبند و دستورانی اڑ و جنجال ئے تہا دور نہ دنت۔ سید رہبند ترا پابند کنت کہ ”ءَ” کجا کیت، ”الف” کجا، ”ئے” کجا، ”ے” کجا، ”ئِے” کجا، اگاں اے وتی جاہاں نیاتکنت بزاں ترا ماتا نیاورت۔
اگاں من بُگشاں کہ اے سیاہگ چو رومنا بس توارانی رندگیریا کنت۔ ئے یکے، ے یکے، ی یکے، پمیشا لس وانوک و نبشتہ کنوک اے سیاہگا چہ سیدئے سیاہگا زُوت تِر فہمِت کنت۔
لس نبشتہ کنوک کہ کاگدے نبشتہ کنت، یاداشتے نویسیت یا ھیالے کلمبند کنت الم نہ اِنت کہ آ زبان ئے کُلّیں گِر و بنداں آشنا بہ بیت۔ پرائیا ہمے گنجے کہ تو بُگشئے ”آ” ”ے”َ ”ی” ”و” ”و٘” ”ے٘ ” ”ئی”۔۔۔ کجام توارا دینت۔
سیاہگ زبان نبشت ئے رہبندے، زبان ئے بُن رہبند و اے دگہ گِر و بنداں اگاں گوں سیاہگا ہمگْرنچ بہ کنئے دگہ ہپتاد سال ہمے جنوگِرا روت، سیاہگ راست نہ بیت۔۔
[جاری اِنت]